
Nu ligger Hammer, en sælsom Verden


med Krat af Ene, med Purl af Bøg


og gemmer tyst på sin egen Færden,


som Fugl sig gemmer for Falk og Høg.


Som Vingeslag under dunkle Skyer


Fortæller Hammer sit Eventyr.


Thomas Olesen Løkken










Kapitel 1 Introduktion og brug af boge


Det, du sidder med, er en fotobog med billeder fra Hammer Bakker i gamle dage. Det er primært billeder fra slutningen af 1920’erne og frem til 1930, men også ældre billeder.


Det slutter i 1930, for billederne er primært fra Hedins bog Hammer Bakker - Et Mindeskrift (1931, genoptrykt i 1976). Undertitlen Et Mindeskrift skyldes, at bogen er sagfører Anders Olesens projekt. Ham, der også omtales som kongen af Hammer Bakker og som døde i 1929 – derfor undertitlen.


Formålet med at genudgive billeder, der allerede er udgivet, er at give vores nutid en chance for at se, hvor meget landskaber kan ændre sig selv over relativ kort tid. Hammer Bakker er i dag et delvist fredet naturområde nord for Limfjorden, ti kilometer fra Aalborg. Hvis man følger veje og stier har man adgang til et ca. 1500 hektar stort område. De 715 hektar er under omlægning til vildere natur. Det er et istidslandskab med stejle bakker og dybe dale, et område af stor skønhed - men også et område, der altid har været i stærk forandring.


Det, vi ser på billederne fra 1920’erne og før, er et åbent landskab, et lyng- og græslandskab med spredt skov af primært bøg og eg (og andre, fx birk, el og ene). På nogle af billederne ses begyndende plantagedrift af fyr og gran.


Hammer Bakker var omkring 1910 groft sagt ejet af to personer, godsejer Harald Branth fra Sønder Elkjær Gods vest for Hammer Bakker, og nævnte sagfører Olesen, der på det tidspunkt var flyttet ind i sin store villa, Villa Møgelbjerg, i Hammer Bakker, men også i landsbyen Vodskov.


Olesen havde sin sagførerpraksis i Nørresundby, hvor også Nørresundby Bank lå, og som han var med til at stifte. Han blev en rig mand og en del af sin rigdom brugte han til at købe den sydøstlige del af Hammer Bakker. En del af investeringen bestod i at købe husmænd ud, de småfolk, som dyrkede den magre jord i Hammer Bakker. Harald Branth købte ind mest i den nordvestlige del af bakkerne (Branth døde i 1915). Både Harald Branth og Anders Olesen var inspireret af Hedeselskabet og dets opdyrkning af heden og sideløbende skovrejsning, primært plantager. De gjorde også en indsats for at standse sandfygning, bl.a. ved plantning af gyvel.


Vi ser også husmændene, deres dyr og gårde - men allerede på Hedins tid var der nedlagt mange brug. Han opregner ca. 40 tomter, hvoraf en del var simple hytter, hvor daglejere og mere eller mindre subsistensløse originaler boede til de døde, og husene faldt sammen. Forfatteren Niels Anesen, der er født i Hammer Bakker, har skildret, hvordan børnenes legen krig i de forladte boliger var med til at nedbryde de faldefærdige huse.


Der er i dag ikke mange landbrug i bakkerne, men nogen skovdrift, hvad mange vendelboer ved, når de ved juletid drager ud i bakkerne for at købe sig et juletræ.


En del af skovområderne bruges til jagt. Der er en lodsejerforening med ca. 100 lodsejere. De ejer to tredjedele af Hammer Bakker. Den Danske Naturfond, Dansk Botanisk Forening og Aalborg Kommune ejer den sidste tredjedel. Der er fastboende i bakkerne, men også fritidshuse og jagthytter, de sidste ofte beliggende skjult i terrænet. Der er en lille skovdyrehave ude i den sydvestlige ende af bakkerne, nær ved Ideon Skovbutik på Søhusevej. Ideon er desværre lukket nu.


Men først og sidst oplever vi den store forandring, der har været i Hammer Bakker. De åbne, lyngklædte bakker, hvor de sandede veje bevæger sig gennem landskabet. De fritliggende gravhøje og langdysser. De spredte skovområder. Dyr og mennesker nær gårde af højst forskelligartet kvalitet, men ingen pragt.


Det var et fattigt område, hvor husmændene måtte supplere deres indtægt ved at arbejde på gårde og godser uden for bakkerne. Alt dette blev afløst af plantager af gran og fyr. Man kunne ikke længere stå på Bitte Oles Høj syd for Grindsted og se ud over Vendsyssel.


Citat fra Niels Hedin i Hammer Bakker – Et Mindeskrift


Bitte-Oles Høj (219’ = 67 m., red.) er et meget velegnet Udsigtspunkt. Her vil Indtrykket af, at vi befinder os paa en Ø bemægtige sig vort Sind. Medens Udsigten mod Syd med Limfjordens blaa Vande i det fjerne til Stadighed giver os som en kraftfuld


Mindelse af dette Fortidshav i Hænde, øjner vi nu til de øvrige Verdenshjørner fra Hammer Bakkers Høje kun dette Havs Bund, et udtørret Leje, forlængst blevet til græsklædte Sletter med Byer og Gaarde, afgrænsede af andre Højdedrag - Lande hinsides Fortidshavet - Bakkeøer som Vesterhassingknuden og Hvorupknuden, sammenhængende Landmasser som Jydske Aas med dens lave, bølgeformede Affald (er lig hældninger, red.).


(Hedin, 1931, s. 20. Citat tilrettet).


Den Danske Naturfond er i gang med at skabe et mere varieret og lysåbent landskab med henblik på at skabe en større biodiversitet - men det genskaber heldigvis også nogle af de landskaber, vi kan se her i bogen.


Hvis man kender Hedins bog, kunne man spørge sig selv: hvorfor gengive billeder, som Hedin allerede har brugt? Omvendt kan man svare, at hvis man kender Hedins bog, så vil man også vide, at billederne er relativt små og sat med et groft raster, så billedkvaliteten ikke er særlig god. Det vil vi råde bod på her, og samtidig bringe før frasorterede fotos, som nu har fået fornyet aktualitet.


Det kan vi, fordi det er lykkedes os at finde de originale fotografier til bogen (samt flere, der ikke er benyttet). Ib Ulbæk har længe ønsket at finde billederne, men de lokale historisk interesserede i Hammer Bakker kunne ikke bidrage med oplysninger. Heldigvis viste det sig, at den tidligere leder af Sundbysamlingerne, Ketty Johansson, vidste, at hendes tidligere leder, Johannes Ewald Tang Christensen, havde haft et hjemmearkiv, herunder en ”tablet”, der muligvis kunne indeholde billeder til Hedins bog.


Ib kontaktede efterfølgende Aase Daarbak, den nuværende leder af samlingerne, og satte hende ind i sagen. Hun ”tog handsken op”, som hun sagde, og ville prøve at finde billederne. En uge senere modtog han en nedslående mail. Det var ikke lykkedes, men der var et lille håb. Samlingerne har et brandskab, men ingen kode til det, så den ville Aase Daarbak gå på jagt efter. Og sandelig. Efter endnu en uge lød det glade budskab, at skabet var åbnet, og der lå nogle billeder, højst sandsynlig de eftersøgte billeder. Der blev aftalt et møde, hvor de sammen kunne se på billederne. Ja, det var dem. Der blev aftalt endnu et møde på Bryggergaarden i Nørresundby, hvor Sundby Samlingerne holder til. Ib ankom med computer og skanner og gik i gang med at skanne de mange billeder, der lå fint beskyttet i konvolutter. Efter 483 skanninger af billedernes forsider og bagsider var materialet klar.

